Sondag, 20 Januarie 2019 09:00
DIEPER 2019: In "Awe" and "Wonder" oor God
Sondag: 20 Januarie 2019
Die musiek groep REM sing ‘n liedjie “Losing my religion”. Dit is vandag baie die geval. Hoekom verloor mense hulle geloof? Hoekom verlaat hulle hul kerke? Dit kan oor verskeie redes wees, maar om by verlede week se preek aan te sluit is een van die redes as gevolg van ‘n hart wat nog nooit gebrand het nie. Dus ’n hart wat nie passievol lewe nie, omdat die vlamme van God se liefde nooit die hart brand gesteek het nie. Dit kan ook wees dat dit eens gebrand het, maar dat daar nie hout opgesit is nie en oor tyd flouer geword het tot dit later doodgegaan het. Dalk is daar water op die vuur gegooi wat dit koud gelaat het.
Kerkgroei statistiek-ouens soos Kerkspieël en George Barna het bevind dat die nommer een rede hiervoor te doen het met die manier hoe daar oor God gedink en gepraat word. Beide deur Christene en nie-Christene. Mense vandag glo nie meer in God nie, wil nie kerk bywoon nie en gee eenvoudig net hulle geloof op as gevolg van een of meer van die volgende sienings:
God word voorgehou as die een wat sonde straf. Hy bring rampe, siektes en droogtes alles as maniere om ons te straf vir verkeerde dade.
As ’n mens se hart aan die brand gesteek word, volg God se seën en sal dit voorspoedig gaan. Toe dit nie gebeur het nie, het hulle op God opgegee, want “wie wil nou so God dien? Wat nog te sê liefhê?”.
Medegelowiges fokus net op mekaar se foute. In plaas dat gelowiges oor God se goedheid, guns en genade praat, praat hulle eerder die ander persoon se foute en wat die persoon volgens die Bybel verkeerd doen. Die uiteinde hiervan is dat mense voel hulle word deur die kerk en gelowiges geoordeel en veroordeel.
Verlede Sondag het ons so mooi gehoor dat ons met brandende hart vol passie en opwinding moet lewe. Maar oor die eeue heen verstaan mense die brandende hart verkeerd. Wanneer jy ’n herontmoeting met Jesus gehad het, steek Sy Gees in Sy liefde vir jou, jou hart aan die brand met die gevolg dat dit jou DIEPER vat met God. Ongelukkig kan hierdie mooi konsep so geweldig verkeerd verstaan en geïnterpreteer word dat “Christene” fanatici of ‘gatekeepers’ word wat namens God ander mense wat verkeerde sienings en oortuigings het, wie se seksualiteit nie reg is nie of wat sonde doen en verkeerd lewe, wil bykom. In die geval word die Bybel gebruik om wetties en fundamentalisties met mense om te gaan. Dit neem niemand DIEPER met God nie, maar eerder vlakker en word dus OPPERVLAKKIG. Gelowige Christen mense, wat hulle geloof en christenskap op dié manier uitleef wil die vlam en brandende hart aan die gang hou deur die navolging van wette aangepor deur vrees, twyfel en onsekerheid. Hulle vrees God, maar op ’n verkeerde manier omdat hulle dit doen om straf te ontduik. Daarom hou dit nie en verflou die passie en gaan dit selfs dood.
Dit terwyl die Bybel baie duidelik is dat jy God op ’n heel ander manier moet “vrees”.
Joh 9:31 - “Ons weet dat God nie na sondaars luister nie; maar as iemand vir Hom ontsag het en Hom vrees en doen wat Hy wil hê, luister God na hom.”
Luk 7:16 - “En toe die Here haar sien, het Hy innig jammer vir haar gevoel en vir haar gesê: Moenie ween nie! En Hy het nader gegaan en haar aangeraak. En Hy sê: Jongman, Ek sê vir jou, staan op! En die dooie het regop gaan sit en begin praat; en Hy het hom aan sy moeder teruggegee. En vrees en ontsag het almal aangegryp terwyl hulle God verheerlik en sê: ’n Groot profeet het onder ons opgestaan; en: God het sy volk besoek.”
Jy kan alleenlik dieper met God gaan en die brandende hart aan die gang hou as jy ’n Bybelse vrees vir God het. Kom ons kyk wat dit prakties beteken en hoe jy dit doen?
Tim Keller skryf: ‘Obviously, to be in the fear of the Lord is not to be scared of the Lord, as the Hebrew word has overtones of respect and awe. ‘Fear’ in the Bible means to be overwhelmed, to be controlled by something. To fear the Lord is to be overwhelmed with awe and wonder before the greatness of God and his love. It means that, because of his bright holiness and magnificent love, you find him ‘fearfully beautiful.’
Verwondering is om in vervoering te wees, om aangegryp te wees oor wat die Bybel van en oor God sê. Dit gaan nie oor wat mense sê nie, wat dus beteken dat jy fisies die Bybel moet gaan lees en jou daarin verdiep sodat jy kan ontdek wat die vrees van God beteken. Luister bietjie na die volgende:
“. . . is altyd verbind met ‘great joy’ - Spr 28:14 ‘Happy is the one who feareth always.’ “Gelukkig is die mens wat gedurigdeur vrees (Wie die Here altyd liefhet, ervaar blydskap), maar wie sy hart hard maak, sal nooit gelukkig wees nie.”
‘How can someone who is constantly in fear be filled with happiness? Most surprising says Psalm 130:4 “Forgiveness comes from you – therefore you are feared.”
“Maar by U is vergewing, dat U gevrees mag word.”
‘Forgiveness and grace increase the fear of the Lord as it is characterized by praise, wonder, and delight (Psalm 40:3). How can that be? One commentator on Psalm 130 puts it like this: “Servile fear [being scared] would have been diminished, not increased, by forgiveness…The true sense of the ‘fear of the Lord’ in the Old Testament…implies relationship.” Tim Keller
Die Bybel se boodskap is aantreklik. Dit trek mense aan na ’n mooi God om nader en dieper in verhouding met Hom en met Sy geliefdes te kom. Dis nie om te oordeel, veroordeel of verwerp nie. Dit gaan nie oor voorwaardes nie, want dit stoot mense af.
Beteken dit nou alles is okay en dat ek net kan lewe soos ek wil as gevolg van God se goedheid, guns en genade? Nee, genade is te duur! Dit het ‘n prys gekos en vra ook ‘n prys naamlik om jou sondige vlees teen te staan.
Die tweede rede waarom mense hulle geloof verloor is oor die wyse waarop gelowiges, christene en kerkmense lewe, naamlik skynheilig, hard, ongenaakbaar, skelm, agteraf, hoogmoedig, beterwetig, eiewys – “my way or no way”. Dis so moeilik om met sulke mense te leef. As die vlam van God se liefde jou hart verwarm en brand steek sal jy gevul word met ‘n diepe verwondering. Maar wat is verwondering en hoe lyk en werk dit?
Wanneer jou hart brand gesteek word, weet jy dat jy dit nie verdien nie. Jou lewe word gevul met ‘n diep eerbied vir God. Jy begin lewe deur God te eer en te respekteer oor wie Hy is. Wat Hy vir jou gedoen het weeg swaar en is baie gewigtig – Hebreeus KABOD. Dit maak dat jy voor Hom neerval, oorweldigd deur Sy Heilige teenwoordigheid wat alle onrein dinge verbrand omdat dit op Jesus neerkom. Dit vul jou met vlam en vuur, maar nie om te skroei en te verbrand nie, maar om aan die brand te steek. Om die goedheid en liefde van God vir jou as sondaar te beleef. Wanneer jy dit besef val jy voor Hom neer in ‘n diep ontsag (Ps 2: 1 “Jy moet die Here met ontsag dien, en met vrees toejuig”) want jy is dit nie waardig nie. Jy besef dan vir die eerste keer watter prys Jesus se sterwe aan die kruis gekos het en wat se geweldige, eksponensiële implikasie dit vir sondaars tot gevolg het. Dan lewe ons met wat 1 Pet 1:15 sê naamlik “met ‘n heilige eerbied vir Christus”.
Om met ontsag en eerbied voor God te lewe is om jou aan Hom te onderwerp. Luister na die volgende 2 tekste:
“Onderwerp jou aan God, dan sal jy in vrede leef, en so sal jy voorspoed hê.” JOB 22:21
“Onderwerp julle in nederigheid voor die Here, en Hy sal julle verhoog.” JAK 4:10
Om jouself te onderwerp beteken om voor God te val en jouself oor te gee aan Hom.
Kyk na mense wat voor God geval het:
Moses Eks 3. Die dissipels in die storm in Markus 4:41. Die duiwelbesete man in Markus 5:6, “En een van hulle het, toe hy sien dat hy genees is, omgedraai en God hardop geprys. Hy het voor die voete van Jesus neergeval en Hom gedank. Hierdie man was 'n Samaritaan.” Dan die ryk jongman in Lukas 17:15-16. Die soldate saam Judas, die moordenaar aan kruis en Saulus.
In Op 19:10 skryf Johannes “Toe sê die engel vir my: “Skryf op: Geseënd is hulle wat na die bruilofsmaal van die Lam uitgenooi is.” Verder sê hy vir my: “Dit is die woorde van God, en hulle is waar.” Toe het ek voor sy voete op my knieë neergeval om hom te aanbid.“
Eros Gemeente se visie is volgens Kolossense 3: ALLES IN . . . IN ALLES. Met ander woorde om nie halfpad op te hou nie, maar voluit alles vir Jesus te doen. Dit beteken dat jy jou geloof met meer erns moet opvat:
In dié val word daar ‘n diep opgewondenheid in jou gebore wat aantreklik is vir ander mense. Jy ken mos sulke mense wat vol vreugde, vrede en vertroue is wat lei tot ‘n kalmte en rustigheid. Mense wat nie heeltyd vrees en vol bekommernisse, stress en angs is wat jou moeg maak soveel so dat die vlam en vuur geblus word. Jy is dan lus vir niks nie, voel leeg en ongemotiveerd vir die toekoms. Hoe kry sommige dit dan reg om vol vreugde en opgewondenheid te lewe? Die Here is hulle passie, energie en motivering. Hulle lewenslus en passie kom van die vuur wat in hul harte brand.
Jy besef eers wat vryheid is as jy agter tronktralies is! Dan besef jy dat jy vroeër nooit vryheid waardeer het nie. Net so met die Evangelie: ’n mens besef eers die waarde daarvan van hoe wonderlik dit is as jy direk met iemand te doen het in wie die ontsag en opgewondenheid oor die Here oorborrel.
Wanneer jou hart bons en oorborrel van opgewondenheid lei dit daartoe dat jy God deur jou dade en lewe wil verheerlik. Nou word die wet juis die manier hoe jy Jesus sigbaar maak en hoe jy jou dankbaarheid teenoor Hom uitleef. Jou lewens mantra word dan om die Onse Vader gebed te lééf. Sy Naam te heilig. Nie om beloon te word, geseën te word, beskerming en voorspoedig te word of die hemel as “grand price” te kry nie. Maar eerder omdat jy wil! Omdat jy gedryf word deur ‘n brandende hart om God deur jou lewe te verheerlik.
Met so ’n brandende hart voer jy Jesus se laaste opdrag uit naamlik om te gaan vertel en dissipels te maak. Hy het gesê “Ek stuur julle uit...Ek maak julle vissers van mense”.Sy antwoord aan die boodskappers was: “Gaan vertel vir Johannes wat julle gesien en gehoor het: blindes sien, lammes loop, melaatses word gereinig, dowes hoor, dooies word opgewek, aan armes word die evangelie verkondig.”
“Toe Hy hulle sien, sê Hy: “Gaan wys julle vir die priesters.” Op pad daarheen het hulle gesond geword.” LUK 17:14 Hulle is so opgewonde en gevul met verwondering uit ‘n diepe eerbied en respek vir Jesus en wat Hy gedoen het dat hulle nie anders kan as om dit wat gebeur het, te moet gaan vertel nie. Dis hoe die evangelie versprei word, die koninkryk kom, en God verheerlik word. Dis ook hoe die vuur in ‘n brandende hart bly brand en daarby met passie, met energie, vreugde, hoop, optimisme en positiwiteit brand.
Hoekom “lose people religion”?
Die derde rede is omrede gelowiges nie meer vertel nie. Hulle gaan nie meer uit nie, hulle gooi nie meer die aas van die GOEIE NUUS in nie. Is jy nog in verwondering en opgewonde oor ons God en die Evangelie? Oor die Goeie Nuus wat die engele vir die skaapwagters vertel het met groot blydskap? As jy regtig opgewonde oor iets is, dan praat jy tog daaroor. Jy bly nie stil nie. Want as jy stilbly is jy tog nie opgewonde daaroor nie, of hoe?
Dit is hoe jy die vuur laat aanhou sterk brand in jou hart, naamlik deur te vertel en te getuig. As jy dit nie doen nie, verdoof dit die vuur. As jy nie betrokke is iewers in ‘n bediening of gebed of Bybelstudie groep nie, sal die vuur ook verdoof en verflou. Diensbaarheid en betrokkenheid in die koninkryk laat die vuur brand. As jy 365 dae net met wêreldse goed in jou eie ou lewetjie betrokke is, blus dit die vuur totdat dit later heeltemal dood is.
Kom ons gaan vertel in 2019 vir mense die Goeie Nuus met ‘n opgewonde hart, ’n hart wat met verwondering gevul is, ’n hart wat in vervoering brand oor die goedheid, guns en genade van ‘n “beautiful God”. Van ’n God wat net die goeie begeer vir Sy kinders. Wat nie kwaad is, heeltyd wil straf en mense met vuur uit die hemel wil vernietig met allerlei siektes, sterftes en droogtes nie. Kom ons tel weer die visstok op en sit die aas van die Goeie Evangelie aan en gooi dit na elke mens wat jou pad kruis, nie om hulle te veroordeel of skuldig te laat voel nie, maar sodat hulle ook:
In verwondering sal kom oor wie Hy is, In vervoering en in “awe and wonder” oor God.
Gevul sal word met ‘n diep ontsag vir ‘n heilige God oor alles wat Hy kom doen het.
Opgewonde sal wees oor die lewe.
God sal verheerlik deur hulle lewens. Dat hulle met brandend harte passievol verder sal gaan vertel wat Jesus kom doen het - soos Cleopas en sy vrou. Dit het daartoe gelei dat dieselfde vuur in miljoene mense hulle harte verwarm en brand gesteek is, sodat ook hulle met brandende harte en met ‘awe en wonder’ kon lewe!
Druk op die link as jy na die preek wil luister!
Ds Fourie van den Berg (19)